หัวใจของรัฐธรรมนูญเยอรมัน คืออะไร
รัฐธรรมนูญเยอรมัน ที่เป็นรัฐธรรมนูญฉบับหลังสงครามโลกครั้งที่ 2 ประกาศใช้ปี 1949 รัฐธรรมนูญฉบับนี้คนเยอรมันร่างขึ้นมาโดยใช้บทเรียนในอดีตของเยอรมนีที่มีการละเมิดสิทธิมนุษยชน มีการละเมิดรัฐธรรมนูญ มีการควบรวมอำนาจโดยไม่มีการตรวจสอบถ่วงดุล จนมีการทำรัฐธรรมนูญใหม่เป็นรัฐธรรมนูญที่คุ้มครองและรับรองศักดิ์ศรีความเป็นมนุษย์ คุ้มครองรับรองสิทธิตามรัฐธรรมนูญ มีระบบการประกันสิทธิเสรีภาพ มีระบบตรวจสอบองค์กรของรัฐที่ใช้อำนาจกระทบหรือละเมิดสิทธิเสรีภาพของประชาชน มีการออกแบบกลไกที่ทำให้รัฐธรรมนูญกลายเป็นกฎหมายสูงสุดจริงๆ มีการจัดตั้งศาลรัฐธรรมนูญ มีการออกแบบกลไกรายละเอียดปลีกย่อยต่างๆ ที่ยืนยันหลักประชาธิปไตย นิติรัฐ ซึ่งเป็นหัวใจของรัฐธรรมนูญเยอรมัน

หลายประเทศทั่วโลกที่เคยมีประสบการณ์ไม่ดีในวิวัฒนาการทางรัฐธรรมนูญในการละเมิดสิทธิมนุษยชนก็หยิบเอารัฐธรรมนูญเยอรมันเป็นต้นแบบ อย่างสเปนหรือกรีซที่มีการเปลี่ยนผ่านรัฐธรรมนูญหลังสงครามโลกครั้งที่ 2 เขาก็ดูจากเยอรมนี หรือประเทศยุโรปตะวันออกพอสิ้นสุดสงครามเย็นเขาก็ดูตามโมเดลเยอรมัน ส่วนประเทศไทยหรือประเทศแอฟริกาใต้ก็หยิบยืมไอเดียเรื่องรัฐธรรมนูญรับรองสิทธิเสรีภาพ รัฐธรรมนูญที่มีศาลรัฐธรรมนูญทำหน้าที่เป็นผู้ควบคุมพิทักษ์รัฐธรรมนูญ
ข่าวสารทั่วไป สถิติต่างๆ